b'\n_START_ARTICLE_\nNikogar\xc5\xa1nje ozemlje\n_START_PARAGRAPH_\nNikogar\xc5\xa1nje ozemlje je del zemeljskega povr\xc5\xa1ja; kopnega, morja, reke ali jezera, ki ne pripada nobeni dr\xc5\xbeavi. Na\xc4\x8delno je vsa Antarktika nikogar\xc5\xa1nje ozemlje._NEWLINE_Lahko gre za zemlji\xc5\xa1\xc4\x8de, ki si ga dve dr\xc5\xbeavi \xc5\xa1e nista razdelili. Tak\xc5\xa1ne so delte, ki jih mejne reke nasujejo v jezero ali morje. Ni\xc5\xbeinske reke ustvarjajo re\xc4\x8dne otoke, ki se pojavljajo in izginjajo. Po poplavi reka spreminja svoj tok in ustvarja novo strugo, nove bregove, nove re\xc4\x8dne zavoje in mrtve rokave. Nastalo kopno postane predmet pogajanj, pri \xc4\x8demer se dr\xc5\xbeava sklicuje na to, da ji je reka drugje ob toku ali neko\xc4\x8d v preteklosti ozemlje vzela. Tovrstna ozemlja lahko izzovejo spore in celo voja\xc5\xa1ke spopade._NEWLINE_V kolonialnem \xc4\x8dasu je \xc5\xa1lo za ozemlje med kolonijami, o katerem so potekala pogajanja, kateri dr\xc5\xbeavi bo pripadlo._NEWLINE_Med voja\xc5\xa1kimi spopadi gre za ozemlje med frontnima \xc4\x8drtama vojskujo\xc4\x8dih se dr\xc5\xbeav oz. voja\xc5\xa1kih skupin ali za ozemlje, ki ga stalno ne nadzoruje nobena od vojskujo\xc4\x8dih se strani.'